kardosdrur/scandi-wiki huggingface dataset:
Hugo Koblet

Hugo Koblet (født 21. marts 1925, død 6. november 1964), var en scweizisk professionel cykelrytter.

Han blev født i Zürich og begyndte sin professionelle karriere i 1946. Det første sted, han slog sit navn fast, var på cykelbanen i forfølgelsesløb, hvor han vandt det schweiziske mesterskab hvert eneste år mellem 1947 og 1954. I 1947 vandt han bronze ved verdensmesterskabet i forfølgelsesløb, og i 1951 og igen i 1954 vandt han sølv.

Efter en sejr i det schweiziske mesterskab i landevejsløb i 1950, blev Koblet berømt over hele Europa, da han samme år blev den første ikke-italienske vinder af Giro d'Italia. I 1951 slog han den store italienske cykelrytter, Fausto Coppi, da han vandt Grand Prix des Nations (en enkeltstart der i samtiden blev anset for at være det uofficielle verdensmesterskab). Samme år kom den vigtigste sejr i karrieren: han vandt Tour de France, og undervejs snuppede han fem etapesejre.

Hugo Koblet var en flot mand, hvis berømmelse bragte ham en sværm af smukke kvinder og medførte en livsstil, der påvirkede hans karriere. Selvom han dog kørte med rimelig succes, heriblandt to andenpladser i Giroen, nåede hans karriere aldrig højderne fra 1950-51. Han trak sig tilbage i 1958.

Seks år efter sin tilbagetrækning, døde Koblet som 39-årig i en bilulykke under omstændigheder, der har medført spekulationer om, at hans død var et selvmord snarere end en ulykke. Øjenvidner fortalte, at de så Koblet køre sin hvide Alfa Romeo med høj fart på motorvejen mellem Zürich og Esslingen. Vejret og vejens tilstand var ideelle, men bilen kørte angiveligt direkte ind i et træ, uden at føreren gjorde noget for at forhindre ulykken.

Større sejre 
 1950
 Giro d'Italia: samlet nr. 1
 Schweiz Rundt: samlet nr. 1
 1951
 Tour de France: samlet nr. 1
 Grand Prix des Nations: nr. 1
 1952
 Meisterschaft von Zürich: nr. 1
 1953
 Schweiz Rundt: samlet nr. 1
 Romandiet Rundt: samlet nr. 1
 Giro d'Italia: samlet nr. 2
 1954
 Meisterschaft von Zürich: nr. 1
 Giro d'Italia: samlet nr. 2
 1955
 Schweiz Rundt: samlet nr. 1
 Schweizisk mester i landevejsløb.

Eksterne henvisninger

Mandlige cykelryttere fra Schweiz
Tour de France-vindere
Giro d'Italia-vindere
Personer fra Zürich
Slaget om Koralhavet

Slaget om Koralhavet 4. – 8. maj 1942 mellem USA/Australien og Japan var et af vendepunkterne i Stillehavskrigen under anden verdenskrig. Det var det første slag hvor hangarskibe kom i kamp med hinanden, og det første søslag hvor de involverede parter ikke affyrede skud direkte mod hinanden. Slaget endte uden nogen klar vinder, men erfaringerne fra slaget lagde grunden til Slaget om Midway en måned senere.

Se også 

 Invasionen af Tulagi (maj 1942)

Kilder og referencer 

Koralhavet, slaget om
Wesleyan University

Wesleyan University er et et privat, humanistisk universitet i byen Middletown, i staten Connecticut, USA. Universitetet blev grundlagt i 1831. Det blev grundlagt af troende metodister (og er opkaldt efter metodismens grundlægger, John Wesley), men er i dag helt verdsligt.

Wesleyan University giver adgang til højere uddannelser, og anser sig som placeret mellem de egentlige forskningsuniversiteter og rene humaniorauniversiteter. Man lægger vægt på instruktion og vejleding, men universitetet støtter også regulær forskning inden for alle videnskabsgrene. Wesleyan er det ene af tre små universiteter i New England-staterne, som kaldes "de tre små". De andre to er Amherst College og Williams College.

Eksternt link 
 Wesleyan Universitets officielle hjemmeside.

Universiteter i Connecticut
Saba (flertydig)

Saba kan hentyde til:

 Saba – et rige, der kendes fra Bibelen
 Saba (Caribien) – en ø i de Nederlandske Antiller
Elefanthuset (Nørrebro)

Elefanthuset er det folkelige navn for ejendommen Husumgade 10-12 på Nørrebro i København. Huset blev opført af stukkatør H.C.Scheidig i 1903 og udmærker sig følgelig ved en overflødighed af stuk, udendørs såvel som indendørs.

 

Facaden prydes blandt andet af ugler, svaner og gribbe, hvoraf en har givet ejendommen dens officielle navn, Gribsholm. De to hoveddøre flankeres af fire elefanthoveder, som har foranlediget, at ejendommen står opført i Max Havelaar Fondens elefantguide.

Ejendommen repræsenterer et af de sjældne eksempler på jugendstil i København, og den er som en af få i et boligområde, der i øvrigt domineres af prunkløs arkitektur, kendt bevaringsværdig af Københavns Kommune.

Bygninger, konstruktioner og anlæg i Københavns Kommune
Nørrebro
Anne Birch

Anne Birch (f. Birch Jørgensen 19. maj 1945 i Nørresundby – 9. august 1985 på Frederiksberg) var en dansk skuespillerinde, som blev uddannet på Odense Teater i 1970 og som foretog studierejser til både Polen, Sverige og England. Senere blev hun ansat på Det ny Teater. I tv har man kunnet opleve hende i serien Huset på Christianshavn. Hun har medvirket i enkelte film, bl.a. Per (1975), Gangsterens lærling (1976), Hærværk (1977) og Elise (1985).

Hun er begravet på Frederiksberg ældre kirkegård.

Eksterne henvisninger 
 
 

Skuespillere fra Danmark
Erik Kühnau

Erik Kühnau (født 2. maj 1932, død 4. juli 2022) var en dansk skuespiller, der blev uddannet på Det kongelige Teaters Elevskole i 1958 og fik kontrakt med teatret de følgende fem år. Han foretog studierejser til både England, Frankrig, Bulgarien og Polen. Senere kom han til Det ny Teater og var i 1963-1974 direktør for Ungdommens Teater samt lærer ved Statens Teaterskole 1969-1972 og sidenhen ved Odense Teater. I tv har han medvirket i serierne En by i provinsen og i Matador.

Filmografi 
 Vi er allesammen tossede – 1959
 Gøngehøvdingen – 1961
 Drømmen om det hvide slot – 1962
 Weekend – 1962
 Dronningens vagtmester – 1963
 Een pige og 39 sømænd – 1965
 Brødrene på Uglegården – 1967
 Stormvarsel – 1968
 Oktoberdage – 1970
 Strømer – 1976
 Den dobbelte mand – 1976
 Hærværk – 1977

Referencer

Eksterne henvisninger 
 

Skuespillere fra Danmark
Teaterledere fra Danmark
Michael Hasselflug

Michael Hasselflug (født 1. januar 1959 på Frederiksberg) er en dansk skuespiller, som er uddannet fra Aarhus Teater i 1986. I tv har man kunnet se ham i serierne TAXA, Edderkoppen, Nikolaj og Julie, Forsvar, Krøniken og julekalenderen Gufol mysteriet.

Filmografi 
 Mord i Paradis – Preben Sørensen (1988)
 Pusher – Betjent (1988)
 Når mor kommer hjem – (1998)
 Den blå munk – Jyde (1998)
 Olsen-bandens sidste stik – Alf (1998)
 En kærlighedshistorie – Lars, leverandør (2001)
 Små ulykker – En svedende mand (2002)

Tv-serier 
 Altid om søndagen - Mortensen (afsnit 1, 1989)
 Gufol mysteriet - Nisse (julekalender, 1997)
 TAXA - Betjent (afsnit 32, 1998)
 Hjerteflimmer - Anders (1998)
 Edderkoppen - Volmer Olsen (2000)
 Hotellet - Håndværker (afsnit 57, 2002)
 Nikolaj og Julie - Tivolibetjent (afsnit 11, 2003)
 Forsvar - EB-Journalist (afsnit 2, 2003)
 Krøniken - Blomkvist, personalechef (afsnit 1, 3-12, 14, 18-22; 2003-2006)
 Lærkevej - Niels (afsnit 18, 2010)
 Lykke - Fængselspræst (afsnit 11, 2012)
 Badehotellet - Damgaard, købmand (afsnit 4, 2014)

 Tegnefilm 
 Phineas og Ferb - Roger Doofenshmirtz, diverse roller (2007-)
 Flyvemaskiner - Ripslinger (2013)
 Hulk and the Agents of S.M.A.S.H. - Red Hulk (2013-)
 Marvel's Avengers Assemble - Phantom #1, Wrecker (2013-)
 LEGO Filmen - Betjent God/Grum (2014)
 Pokémon - Alder

Referencer

Eksterne henvisninger 
 

Skuespillere fra Danmark
IBM PC

IBMs første PC blev kaldt en IBM PC™ og den første blev lanceret 12. august 1981.

IBM PC kunne oprindeligt fås i 2 hovedlinjer:
 IBM PC XT – med Intel 8088, 4,77 MHz 8 bit databus 20 bit adressebus  
 IBM PC AT – med Intel 80286, 16 MHz, 16 bit databus 20 bit adressebus

Den kostede f.eks. 75.000 kr. med en lille harddisk (5, 10, 20 MByte) eller ca. 20.000 kr. uden harddisk i 1980'erne. 

Styresystemet DOS kunne fås fra flere firmaer, f.eks. via det dengang lille firma Microsoft, som havde købt det af et andet lille firma. IBM PC kunne i starten lave tegngrafik i CGA-opløsning. Pixel-grafik kunne fås ved at installere et sort-hvidt Hercules-grafikkort. I modsætning til de fleste andre hjemmecomputere, var PC'en lang tid om at starte op, da man normalt startede via 8" eller 5-1/4" disketter, men fordelen var at man let kunne opgradere eller køre med et andet styresystem. Andre datidige hjemmecomputere havde deres styresystem lagt fast ind i ROM og startede derfor op på få sekunder.

IBM gjorde deres IBM PC arkitektur åben og den blev efter kort tid kopieret (IBM PC kompatibel) (kloner) over næsten hele kloden og er udbredelsesmæssigt den mest succesfulde i dag.

Kilder/referencer 

Personlige computere
PC
Kurt Gödel

Kurt Friedrich Gödel (født 28. april 1906 i Brno, død 14. januar 1978 i Princeton) var østrigsk logiker og matematiker. Gödel regnes som en af de største tænkere, og den største logiker, i det 20. århundrede. Han er mest kendt for sine to ufuldstændighedssætninger inden for matematisk logik, publiceret i 1931, men har også leveret vigtige bidrag inden for kosmologi og filosofi.

Gödel studerede i Wien, og var inden 2. verdenskrig ansat som universitetslærer der. I 1940 emigrerede han til USA, hvor han blev ansat på Institute for Advanced Study ved Princeton. Her blev han bl.a. ven med Albert Einstein

De to ufuldstændighedssætninger lyder i kort form:
 Første ufuldstændighedssætning: I ethvert modsigelsesfrit matematisk system, der kan regne med hele tal, findes der sande matematiske sætninger, der ikke kan bevises.
 Anden ufuldstændighedssætning: I ethvert modsigelsesfrit bevissystem, der kan regne med hele tal, er det med systemets egne metoder umuligt at bevise, at systemet er modsigelsesfrit. Den anden ufuldstændighedssætning er en konsekvens af den første.

Ufuldstændighedssætningerne havde stor indflydelse på samtidens matematik og logik, bl.a. da de ødelagde håbet om at opbygge sikre, modsigelsesfrie systemer inden for matematikken.

Gödel var bange for køleskabe og radiatorer, og af skræk for at blive forgiftet, turde han kun spise mad der var tilberedt af hans kone Adele. I 1977 blev hun imidlertid indlagt på sygehus i seks måneder, og han vovede da ikke at spise og døde følgelig af underernæring.

Kilder 
 Torben Braüner: Kurt Gödel og Ufuldstændigheden. Weekendavisen IDEER, nr. 21, 24. maj 2006.
 Torben Braüner: Logikkens Muligheder og Grænser. Aktuel Naturvidenskab, 6, 2006.

Se også 
 Alan Turing

Eksterne henvisninger 
 

 

Personer fra Østrig
Matematikere fra Østrig
Medlemmer af Royal Society
Personer fra Brno
Foulsham

Foulsham er en landsby i Norfolk i England, der fik en del opmærksomhed i 1990'erne for sin overdådige julebelysning. Dette medførte at stedet fik besøg af så mange nysgerrige, at der opstod kaos på vejene og lysene måtte derfor til sidst fjernes.

Under 2. verdenskrig var basen RAF Foulsham vært for No. 100 Group RAF, en specialenhed under RAF Bomber Command, som drev elektronisk krigsførelse.

Byer i England
Norfolk
Niels Ellegaard

Niels Ellegaard (født 12. marts 1962) er en dansk skuespiller, der er uddannet fra Café Teatret i 1983.

Niels Ellegaard har efter sin skuespilleruddannelse været ansat på Børneteatret Filuren i Århus fra 1983-1989, hvorefter han fortsatte på Svalegangen og Århus Teater. Han har haft succes i flere roller, blandt andet som Bo i Århus Teaters opsætning af Gregersen Sagaen bygget over Christian Kampmanns romanserie.

Han har endvidere gennem årene medvirket i en del revy-forestillinger, herunder i flere omgange i Hjørring revyen og Cirkusrevyen. Han har også instrueret revyer, og han har modtaget mange hædersbevisninger i revysammenhænge. Endvidere har han indspillet enkelte film og medvirket i nogle tv-serier.

Privat 
Han er gift med kollegaen Lise Stegger.

Han har to voksne børn, Clara (som også er skuespiller) og Gustav.

Filmografi 
Niels Ellegaard har medvirket i følgende spillefilm:
 Vil du se min smukke navle? – 1978
 Anton – 1995
 Bølle Bob – 1998
 At kende sandheden – 2002
 2 ryk og en aflevering – 2003
 Anja efter Viktor – 2003
 Bølle Bob og Smukke Sally – 2005
 Storm – 2009
 Rosita – 2015
 Iqbal & den hemmelige opskrift - 2015
 Kæmpen - 2016
 Lille sommerfugl - 2020

Desuden har han medvirket i bl.a. følgende tv-produktioner og lagt stemme til følgende film:
 Den hemmelige tunnel (julekalender – 1997)
 Pyrus i Alletiders Eventyr (julekalender – 2000)
 Find Nemo (Animationsfilm – 2003)
 Ørnen (et afsnit – 2005)
 Klovn (afsnit 59)
 Nynne (2006)
 The Simpsons Movie (2007)
 Borgen (2010 - 2013 ), afsnit 23
 Hotel Transylvania 1, 2 og 3 (2012, 2015 og 2018)
 Find Dory (Animationsfilm – 2016)

Hæder og priser 
 1997: Årets Revykunstner
 2001: Årets Revynummer
 2002: Årets Revykunstner
 2006: Modtager af Ove Sprogøe Prisen
 2015: Årets mandlige kunstner, Charlies Revygalla

Referencer

Eksterne henvisninger 

 
 

Skuespillere fra Danmark
Personer fra Svendborg
Personer i Kraks Blå Bog
2 ryk og en aflevering

2 ryk og en aflevering er en dansk film fra 2003, instrueret af Aage Rais, med manuskript af Jesper Wung-Sung og Aage Rais efter førstnævntes novelle af samme navn. Filmen omhandler fodbold, drenge, piger og den vanskelige teenager-tid.

Medvirkende 
Blandt de medvirkende – udover en masse børn og unge mennesker – kan nævnes:

 Cyron Melville
 Niels Ellegaard
 Ann Eleonora Jørgensen
 Jacob Krarup
 Marie Bach Hansen		
 Esben Smed			
 Lea Baastrup Rønne	
 Joakim Kruse	
 Anni Bjørn	
 Mikkel Bay Mortensen	
 Ina Centio	
 Sven Ole Schmidt	
 Henning Olesen	
 Mette Mai Langer	
 Henrik Vestergaard

Referencer

Eksterne henvisninger 
 

Dansksprogede film
Børne- og ungdomsfilm fra Danmark
Danske film fra 2003
Bidstrup

Bidstrup er en gammel hovedgård i Granslev Sogn. (Før Kommunalreformen 1970 lå sognet i Houlbjerg Herred i Viborg Amt, efter 1970 i Langå Kommune og efter 2007 i Favrskov Kommune). Hovedbygningen er opført 1698-1760.

Herregården ligger i Lilleådalen omtrent 8 km fra åens udløb i Gudenåen ved Langå. Den nævnes første gang i 1345.

Borggård, staldgård og ladegård ligger om en fælles akse, hvor hvert af de tre led har sit særpræg.

Bidstrup Gods er på 990 hektar.

Ejere af Bidstrup 

 (1345-1390) Petrus Jensen Galskyt
 (1390-1419) Jens Eskildsen Falk
 (1419) Kirsten Jensdatter Falk gift Podebusk
 (1419-1461) Henning Podebusk
 (1461) Marine Henningsdatter Podebusk gift Eriksen
 (1461-1468) Hans Eriksen
 (1468-1688) Oluf Sommer
 (1488-1498) Erik Ottesen Rosenkrantz
 (1498-1503) Henrik Eriksen Rosenkrantz
 (1503) Vibeke Ottesdatter Rosenkrantz gift Podebusk
 (1503-1541) Predbjørn Clausen Podebusk
 (1541-1564) Ermegaard Bille gift Podebusk
 (1564-1573) Erik Jørgensen Podebusk / Jytte Predbjørnsdatter Podebusk gift Gyldenstierne
 (1573-1593) Sidsel Oxe gift Podebusk / Predbjørn Knudsen Gyldenstierne / Karen Knudsdatter Gyldenstierne gift Gyldenstierne 
 (1593-1608) Ingeborg Bille / Predbjørn Knudsen Gyldenstierne / Axel Gyldenstierne
 (1608-1637) Knud Gyldenstierne
 (1637-1662) Christence Lindenov gift Gyldenstierne
 (1662) Øllegaard Knudsdatter Gyldenstierne gift (1) Friis (2) Lykke
 (1662-1686) Kai Lykke
 (1686) Sophie Amalie Friis gift Rantzau
 (1686-1708) Johan Rantzau
 (1708) Frantz Johansen Rantzau
 (1708) Christiane Barbara Johandatter Rantzau gift Parsberg
 (1708-1719) Verner Parsberg
 (1719-1720) Christiane Barbara Johansdatter Rantzau gift Parsberg
 (1720-1729) Mathias de Poulson
 (1729-1732) Anna Marie Mathiasdatter de Poulson gift Vinding
 (1732-1749) Andreas Vinding
 (1749-1764) Gerhard Hansen de Lichtenberg
 (1764-1777) Hans Henrik de Lichtenberg
 (1777-1842) Geert de Lichtenberg
 (1842-1867) Hans Henrik de Lichtenberg
 (1867) Marie Sophie Dorothea Hansdatter de Lichtenberg gift Honnens
 (1867-1892) Tycho Frederik Andreas Honnens de Lichtenberg
 (1892-1915) Hans Henrik Honnens de Lichtenberg
 (1915-1940) Geert Frederik Honnens de Lichtenberg
 (1940-1944) Asta Sell gift Honnens de Lichtenberg
 (1944-1959) Hans Henrik Honnens de Lichtenberg
 (1959-1986) Margrethe Mose gift Honnens de Lichtenberg
 (1986-2020) Geert Honnens de Lichtenberg
 (2020-) Boet efter Geert Honnens de Lichtenberg

Eksterne henvisninger 
  Bidstrup - fra Dansk Center for Herregårdsforskning 
 Bidstrupgods.dk
 Herregården Bidstrup i slutningen af 1700-tallet, tema på danmarkshistorien.dk

Herregårde i Favrskov Kommune
Herregårde i Viborg Amt
Fredede slotte og herregårde i Danmark
Mary Martin

Mary Martin (1. december 1913 i Texas – 3. november 1990 i Californien) var en amerikansk skuespillerinde og sangerinde, der blev betragtet som én af de største stjerner på Broadway. Hun medvirkede bl.a. i musical-forestillingerne South Pacific og i originalopsætningen af The Sound of Music. I begyndelsen af sin karriere fik hun roller i bl.a. filmene Rhythm on the River (1940), Birth of the Blues (1941) og Happy Go Lucky (1943). Hun blev gift og blev mor i en særdeles ung alder, nemlig til skuespilleren Larry Hagman, kendt i rollen som J.R. Ewing i tv-serien Dallas.

Eksterne henvisninger 

 

Skuespillere fra USA
Sangere fra USA
Hollywood Walk of Fame
Youngblood

Youngblood er en amerikansk ungdomsfilm fra 1986 med bl.a. Rob Lowe og Patrick Swayze. Den handler om en ung mand (Rob Lowe) der tager til Canada for at spille professionel ishockey, men man har nogle optagelses principper på sådan nogle ishockeyhold og det får han at smage. Keanu Reeves har desuden en forholdsvis lille rolle i Youngblood.

Eksterne Henvisninger 

Amerikanske film fra 1986
Romantiske film fra USA
Dramafilm fra USA
Ungdomsfilm fra USA
Charlie Barnet

Charlie Barnet (26. oktober 1913 – 4. september 1991) var en amerikansk jazzsaxofonist og orkesterleder, der var en stor beundrer af Count Basie og Duke Ellington, og som var allermest populær med sit orkester i årene 1939-1941, hvor han skrev hittet Cherokee. I 1944 fulgte så Skyliner. I hans orkester spillede og sang så prominente navne som Buddy DeFranco, Roy Eldridge, Lena Horne, Barney Kessel og Oscar Pettiford. I 1949 trak Barnet sig tilbage fra rampelyset og på trods af et par korte comebacks til musikscenen, nåede han aldrig mere at få en egentlig kontakt til et publikum igen.

Jazzsaxofonister fra USA
Will Bradley

Wilbur Schwichtenberg (12. juli 1912 – 15. juli 1989) var en amerikansk trombonist og orkesterleder, som optrådte under navnet Will Bradley. Han var kendt for at spille swing og indsmigrende dansemusik. I 1939 dannede han og trommeslageren Ray McKinley et big band, som blev kendt for sin boogie-woogie musik, ikke mindst for hittet Beat Me Daddy, Eight to the Bar. I 1942 forlod McKinley orkestret for at danne sit eget band, men meldte sig få måneder senere til United States Air Force, hvor han i øvrigt kom til at spille i Glenn Miller Air Force Band. 

Bradley prøvede at holde sammen på sit orkester, men på grund af krigen var han nødsaget til at opløse det.

Jazztrombonister fra USA
Horace Heidt

Horace Heidt (21. maj 1901 – 1. december 1986) var en amerikansk bigbandleder, pianist og entertainer. Han blev mest kendt for sit orkester Horace Heidt and His Musical Knights, der var store nationale berømtheder. De optrådte i en årrække i både fjernsyn og radio. Sangeren Matt Dennis begyndte sin karriere i Heidts band og på et tidspunkt var skuespilleren Art Carney orkestrets syngende komiker.

Jazzmusikere fra USA
Hollywood Walk of Fame
Frankie Laine

Frankie Laine (Frank Paul LoVecchio) (født 30. marts 1913, død 6. februar 2007) er én af de mest succesfulde og indflydelsesrige amerikanske sangere gennem det meste af det 20. århundrede. I sin karriere har han indsunget en lang række af hits og har på verdensplan solgt mere end 250 millioner plader. Han er kendt under kunstnernavnene Mr. Rhythm, Old Leather Lungs og Old Man Jazz. Han har været gift to gange, første gang fra 1950-1993 og igen fra 1999, da han havde rundet 86 år.

Eksterne henvisninger 

Sangere fra USA
Hollywood Walk of Fame
René Pottier

René Pottier (5. juni 1879 i Moret-sur-Loing – 25. januar 1907 i Levalloit-Perret) var en fransk cykelrytter.

René Pottier vandt i 1903 Bordeaux-Paris, før han blev professionel. Han fik en andenplads i både Paris-Roubaix og Bordeaux-Paris, inden det blev til en tredjeplads i Paris-Roubaix og en samlet sejr i Tour de France i 1906.

Han blev anset for at være den bedste klatrer i Tour de France; i 1905 kom han først over Ballon d'Alsace, før han blev hentet i Besançon og senere udgik af løbet, mens han lå på en samlet førsteplads.

Det følgende år vendte han tilbage til Touren, hvor han vandt løbet og undervejs fem etapesejre.

Den 25. januar 1907 begik han selvmord ved at hænge sig selv, efter at hans hjerte var blevet knust. Et par uger efter rejste Henri Desgranges, Tourens fader, et mindesmærke for ham på Ballon d'Alsace.

Eksterne henvisninger

Mandlige cykelryttere fra Frankrig
Tour de France-vindere
Personer der har begået selvmord
Patricio Aylwin

Patricio Aylwin Azócar (født 26. november 1918 i Viña del Mar, død 19. april 2016) var en chilensk senator og præsident 1990-1994 valgt som leder for Kristendemokraterne. 

Aylwin var Chiles første demokratiske præsident efter Augusto Pinochets 17 år lange militærdiktatur.

Noter

Eksterne henvisninger 

Personer fra Viña del Mar
Politikere fra Chile
Chiles præsidenter
Ricardo Lagos

Ricardo Froilán Lagos Escobar (født 2. marts 1938 i Santiago Chile) er en chilensk advokat, økonom, socialistisk politiker og Chiles præsident 2000-2006. Lagos var den tredje præsident fra centrum-venstre koalitionen, der har ledet Chile siden 1990. Han blev i 2006 efterfulgt af Michelle Bachelet fra samme koalition.

Lagos er mest kendt for at have åbnet en sidedør i præsidentpaladset Palacio de La Moneda, der havde været lukket siden militærkuppet i 1973. Det var af denne dør, man bar liget af Salvador Allende ud gennem under kampene ved præsidentpaladset. Lagos lagde stor vægt på denne handling, idet den symboliserede, at nu var Chile gået gennem døren til frihed og demokrati.

Eksterne henvisninger 

Chiles præsidenter
Anders Østergaard (rektor)

Anders Østergaard (født 6. juli 1911 i Bredal, død 12. oktober 2006) var en dansk rektor.

Han blev i 1934 cand.mag. i kemi, fysik og matematik og blev to år senere lærer ved Akademisk Kursus. Senere blev han adjunkt og lektor ved Helsingør Gymnasium og fra 1961 til 1981 rektor ved det da nystartede Ballerup Gymnasium. Han udgav sideløbende en række lærebøger i kemi.

Han var medlem af Helsingør byråd for Venstre fra 1958 til 1962 og var Ridder af 1. grad af Dannebrogordenen.

Danskere i 1900-tallet
Medlemmer af Helsingør Byråd
Skolefolk fra Danmark
Personer i Kraks Blå Bog (afdøde)
Kommunalbestyrelsesmedlemmer fra Venstre
Riddere af 1. grad af Dannebrog
Anders Østergaard

Anders Østergaard er navnet på flere personer:

 Anders Østergaard (rektor) (1911–2006) – en dansk rektor
 Anders Østergaard (filminstruktør) (født 1965) – en dansk filminstruktør
 Anders Østergaard (Langkær-rektor) – rektor på Langkær Gymnasium & HF